Tužba podnesena 20. rujna 2024. – Inescop/Komisija
(predmet T-500/24)
Jezik postupka: španjolski
Stranke
Tužitelj: Asociación de Investigación para la Industria del Calzado y Conexas (Inescop) (Alicante, Španjolska) (zastupnik: C. Morales Ruiz, odvjetnik)
Tuženik: Europska komisija
Tužbeni zahtjev
Tužitelj od Općeg suda zahtijeva da:
kao prvo, u cijelosti poništi odluku Glavne uprave za istraživanje i inovacije od 23. srpnja 2024. kojom se nalaže povrat određenih prihvatljivih troškova i naknada štete zbog prekoračenja zakonskog roka zastare od 4 godine za sve nepravilnosti počinjene u okviru projekata DES-MOLD, SOHEALTHY i PILOT-APB, na temelju Uredbe Vijeća br. 2988/95 (EZ, Euratom) od 18. prosinca 1995. o zaštiti financijskih interesa Europskih zajednica;1
podredno, u slučaju neprihvaćanja glavnog zahtjeva: u cijelosti poništi odluku Glavne uprave za istraživanje i inovacije od 23. srpnja 2024. kojom se nalaže povrat određenih prihvatljivih troškova i naknada štete zbog prekoračenja zakonskog roka zastare od pet godina za sve nepravilnosti počinjene u okviru projekata DES-MOLD, SOHEALTHY i PILOT-APB, u skladu s i. Uredbom Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica, koja se ratione temporis primjenjuje na projekt DES-MOLD i ii. Uredbom (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002, koja se ratione temporis primjenjuje na projekte SOHEALTHY i PILOT-APB;1
još podrednije, u slučaju neprihvaćanja prethodnog zahtjeva: i. u cijelosti poništi odluku Glavne uprave za istraživanje i inovacije od 23. srpnja 2024. kojom se nalaže povrat određenih prihvatljivih troškova i plaćanje naknade štete, nalažući, ako je potrebno, pokretanje novog postupka kojim se jamče INESCOP-ova jezična prava i ii. slijedom toga, da se INESCOP-u dostavi preslika na španjolskom jeziku svih OLAF-ovih komunikacija, odluka, rješenja i izvješća, kako bi se mogao valjano braniti u okviru kontradiktornog postupka.
Tužbeni razlozi i glavni argumenti
U prilog osnovanosti tužbe tužitelj ističe sljedeće tužbene razloge.
Prvi tužbeni razlog, koji se temelji na povredi načela zakonitosti, hijerarhije normi i pravne sigurnosti u pogledu Uredbe Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica i sudske prakse sudova Unije koja je tumači.
Drugi tužbeni razlog, koji se temelji na povredi načela zakonitosti, hijerarhije normi i pravne sigurnosti u pogledu financijskih uredbi Europske unije.
Treći tužbeni razlog, koji se temelji na povredi načela pravne sigurnosti i sudske prakse sudova Europske unije koja ga razvija.
Četvrti tužbeni razlog, koji se temelji na povredi temeljnih prava obraćanja Komisiji na jednom od jezika Ugovorâ i dobivanja odgovora na istom jeziku.
____________
1 SL 1995., L 312, str. 1. (SL, posebno izdanje na hrvatskom jeziku, poglavlje 1., svezak 7., str. 5.)
1 SL 2002., L 248, str. 1. (SL, posebno izdanje na hrvatskom jeziku, poglavlje 1., svezak 2., str. 145.)
1 SL 2012., L 298, str. 1. (SL, posebno izdanje na hrvatskom jeziku, poglavlje 1., svezak 7., str. 248.)